Lucia Plaváková

JUDr. Lucia Plaváková, PhD. (* 9. marec 1984, Bratislava) je slovenská politička, advokátka a ľudskoprávna aktivistka, ktorá je od 7. mája 2022 podpredsedníčkou politického hnutia Progresívne Slovensko (PS) a od 25. októbra 2023 poslankyňou Národnej rady Slovenskej republiky (NR SR) za PS, pričom v parlamente pôsobí ako predsedníčka Výboru NR SR pre ľudské práva a národnostné menšiny. Členkou predsedníctva PS sa stala 6. júna 2020 a v parlamentných voľbách 2020 kandidovala z 28. miesta za koalíciu PS a SPOLU – občianska demokracia, avšak volebné zoskupenie tesne neprekročilo sedempercentné kvórum potrebné na vstup do parlamentu.

Venuje sa sociálnej a ľudskoprávnej politike so zameraním na práva sociálne znevýhodnených a zraniteľných osôb a práva queer osôb. Po Edite Angyalovej zvolenej za SMER (20022007) je Plaváková druhou otvorene lesbickou poslankyňou NR SR a prvou, ktorá tak vystupovala už pred svojím zvolením do funkcie.

 Vzdelanie a právnická kariéra 
Po zmaturovaní na Gymnáziu Jura Hronca (2002) pokračovala štúdium práva na Právnickej fakulte Univerzity Komenského v Bratislave, ktoré úspešne ukončila v roku 2007 s diplomovou prácou Prostriedky ochrany osobnostných práv. V rámci štúdia absolvovala študijný pobyt na Univerzite v Gente v Belgicku (2006) cez Program Erasmus, ako aj stáž v Oddelení analýz a parlamentného výskumu Kancelárie NR SR.

V roku 2006 začala pracovať v advokátskej kancelárii JUDr. Jaroslava Ružičku (dnes RUŽIČKA AND PARTNERS s. r. o.) v Bratislave. Advokátske skúšky zložila v marci 2011 a v tom istom roku absolvovala trojmesačnú stáž v advokátskej kancelárii CMS Cameron McKenna v.o.s. v Prahe, kde pracovala na projektoch týkajúcich sa nehnuteľností.

V štúdiu pokračovala rigoróznym konaním na Fakulte práva Paneurópskej vysokej školy, ktoré zavŕšila v roku 2013 s rigoróznou prácou Konflikt slobody prejavu a ochrany práv osôb verejného záujmu v kontexte judikatúry Európskeho súdu pre ľudské práva a doktorandským štúdiom medzinárodného práva, ktoré úspešne ukončila v roku 2015. Vo svojej dizertačnej práci, Právo na súkromie v európskom systéme ochrany ľudských práv, sa zameriavala na „aplikáciu a interpretáciu Dohovoru o ochrane ľudských práv a základných slobôd v rámci rozhodovacej činnosti Európskeho súdu pre ľudské práva vo vzťahu k aktuálnym spoločenským otázkam, a to so zameraním na práva LGBTI ľudí.“

Právnicky sa profilovala na právo v oblasti verejného obstarávania, projektov verejno-súkromného partnerstva (PPP) a infraštruktúrnych projektov a právo nehnuteľností, pričom je spoluautorkou komentára k zákonu o verejnom obstarávaní z roku 2019. Od 1. januára 2016 poskytuje právne služby v rámci vlastnej spoločnosti.

 Ľudskoprávny aktivizmus 
Popri advokátskej praxi sa dlhodobo venuje právam osôb s inou sexuálnou orientáciou a rodovou identitou a ľudskoprávnemu aktivizmu, pričom od roku 2015 poskytuje bezplatné právne poradenstvo v poradni pre LGBTI ľudí.

Je zakladajúcou členkou občianskeho združenia Dúhové rodiny, ktorého poslaním je presadzovať „rovnosť, bezpečie a prijatie v spoločnosti pre existujúce a budúce dúhové rodiny (LGBTI ľudia, ktorí majú alebo plánujú deti, alebo inak tvoria alebo túžia tvoriť rodinu) na Slovensku cez budovanie podpornej komunity, šírenie osvety a cez aktivity smerujúce k zrovnoprávneniu týchto rodín.“

 Politické pôsobenie 
V parlamentných voľbách vo februári 2020 kandidovala na 28. mieste kandidátky koalície PS/SPOLU. Vo voľbách získala 9 303 hlasov, po zohľadnení preferenčných hlasov sa umiestnila na 13. mieste kandidátky. Kvôli výsledku koalície sa do parlamentu nedostala.

Po sťažnostiach na nezapočítavanie hlasov vo voľbách začala Lucia Plaváková organizovať zozbieranie podnetov od voličov.

Na sneme Progresívneho Slovenska 6. júna 2020 sa stala členkou predsedníctva.

Na sneme Progresívneho Slovenska 7. mája 2022 sa stala podpredsedníčkou.

 Osobný život 
Plaváková žije so svojou partnerkou a dieťaťom. Spolu so svojím straníckym kolegom Tomášom Hellebrandtom je treťou otvorene queer osobou vo funkcii poslanca NR SR, a to po bývalej poslankyni za SMER Edite Angyalovej (20022007), ktorá coming out učinila v roku 2012, teda až po odchode z parlamentu, a po bývalom poslancovi Slobody a Solidarity Stanislavovi Fořtovi (20102012), ktorý ako gej verejne vystúpil v roku 2011. Plaváková je teda druhou otvorene lesbickou poslankyňou a prvou, ktorá tak vystupovala už pred svojím zvolením do funkcie.

 Dielo 



 Referencie 

 Iné projekty 

 Externé odkazy 
 Lucia Plaváková na webe Národnej rady SR
 Lucia Plaváková na webe Progresívneho Slovenska
 Lucia Plaváková – blog na Denníku N
 Spravodajstvo týkajúce sa Lucie Plavákovej na portáli agentúry SITA

Kategória:Osobnosti z Bratislavy
Kategória:Slovenskí právnici
Kategória:Slovenskí advokáti
Kategória:Slovenské političky
Kategória:Politici Progresívneho Slovenska
Kategória:Aktivisti za ľudské práva
Kategória:LGBT aktivisti
Kategória:Slovenské LGBT osobnosti
Kategória:Absolventi Právnickej fakulty Univerzity Komenského v Bratislave
Kategória:Absolventi Paneurópskej vysokej školy